《韩簿之常山送行一首》
宋代·苏籀

苍隼卑飞亦将击，素琴不拟贵高张。
勾稽俛首亲朱墨，甘旨役心谋稻粱。
吏干能称追伯仲，朝端近例寘周行。
题名塔庙经坊市，俯瞷烟云越涧冈。
相勉三余牵著拟，助栽九畹待芬芳。
絷维骐骥初从轭，强劲蒹葭要饱霜。
县小官閒无甚责，秩卑俸薄又何伤。
公田私亩工夫遍，世阀前修在激昂。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。